Grupp ta’ sajjieda Olandiżi skoprew b’mod aċċidentali l-ewwel foċena (porpoise) b’żewġt irjus, iżda reġgħu xeħtuha fil-baħar għax beżgħu li jispiċċaw f’baħar ta’ inkwiet. Din il-ħuta stramba ttellgħet mis-sajjieda max-xbiek ta’ bastiment tat-tkarkir qrib Hoek van Holland u huwa l-ewwel każ magħruf ta’ foċeni tewmin magħqudin. Bil-biża’ li żamma ta’ din l-ispeċi hija illegali, is-sajjieda ħadu għadd ta’ ritratti ta’ din il-kreatura mejta u tefgħuha lura fl-oċean. Esperti mill-Università ta’ Rotterdam qegħdin janalizzaw bir-reqqa r-ritratti bit-tama li jiskopru aktar ħwejjeġ ġodda dwar il-fenomenu ta’ żewġ ħutiet magħquda f’ġisem wieħed. L-esperti kkonfermaw diġà li l-foċeni mietu ftit wara li twieldu għax id-denb tagħhom ma kienx laħaq ibbies. Iż-żewġt irjus kellhom ukoll xi xagħar fuq ix-xoffa ta’ fuq li fil-biċċa l-kbira jaqa’ ftit wara li l-annimal jitwieled. Din il-foċena hija fost l-aktar komuni fiċ-ċetaċej, grupp fil-ħajja tal-baħar li tinkludi l-baleni u d-dniefel u li jinsabu fl-ibħra Ewropej tal-Majjistral. Erwin Kmpanje, mill-Università ta’ Roterdam kien kwotat jgħid minn New Scientist li kien ta’ dispjaċir li s-sajjieda għażlu li jitfgħu l-kreatura lura fl-oċean għax il-probabbiltà li tinstab speċi oħra simili hija remota ħafna. Din il-foċena b’żewġt irjus hija l-10 eżempju ta’ tewmin konġunti li nstabu fil-grupp taċ-ċetaċej. “Tewmin normali huma rari ħafna fiċ-ċetaċej,” qal is-Sur Kompanje waqt li stqarr li fil-ġisem tal-mara ftit li xejn hemm spazju għal aktar fetu wieħed.